Upor na ladji Bounty
Upor na ladji Bounty je bil eden izmed najbolj znanih ladijskih uporov v človeški zgodovini, ki še danes, po več kot dvesto letih, buri duhove po vsem svetu. Do upora je prišlo 28. aprila 1789 na ladji britanske kraljeve mornarice "HMS Bounty", ki ji je poveljeval kapitan William Bligh. Njegova naloga je bila, da na Tahitiju nabere sadike kruhovca in jih pripelje v britansko Zahodno Indijo. Vodja upora je bil prvi častnik Fletcher Christian, ki se že od samega začetka s kapitanom ni dobro razumel, čeprav ga je ta osebno predlagal za prvega častnika. Zakaj je prišlo do upora, še danes ni povsem pojasnjeno. Po vsej verjetnosti je šlo za številne nesporazume med prvim častnikom in kapitanom, ki so se kopičili med potovanjem, medsebojni odnosi pa so se še dodatno poslabšali zaradi nizke morale posadke, ki se je med petmesečnim bivanjem na Tahitiju odvadila trde mornariške discipline in kapitanovih muh.